               EURÓPSKA KOMISIA
            V Bruseli7. 3. 2022
            COM(2022) 88 final
            2022/0062(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Medzinárodnej námornej organizácii na 105. zasadnutí výboru pre námornú bezpečnosť a na 46. zasadnutí výboru pre uľahčenie v súvislosti s prijatím rezolúcie o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77), a s prijatím zmien Dohovoru o uľahčení medzinárodnej námornej dopravy (FAL)

               DỔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie na 105. zasadnutí Výboru Medzinárodnej námornej organizácie pre námornú bezpečnosť (MSC 105), ktoré sa uskutoční od 20. do 29. apríla 2022, a na 46. zasadnutí Výboru Medzinárodnej námornej organizácie pre uľahčenie (FAL 46), ktoré sa uskutoční od 9. do 13. mája 2022.

               Počas zasadnutia MSC 104 sa plánovalo prijať na zasadnutí MSC 105 rezolúciu MSC o výkonnostných normách pre prenosný obojsmerný vysokofrekvenčný (VHF) rádiotelefónny prístroj pre záchranné plavidlá, ktorou sa zreviduje rezolúcia MSC.149 (77).

               Počas zasadnutia FAL 45 sa plánovalo prijať na zasadnutí FAL 46 zmeny Dohovoru o uľahčení medzinárodnej námornej dopravy (FAL).

               2.Kontext návrhu

               2.1.Dohovor o Medzinárodnej námornej organizácii

               Dohovorom o Medzinárodnej námornej organizácii (IMO) sa táto organizácia zriaďuje. Účelom IMO je poskytnúť fórum pre spoluprácu v oblasti regulácie a postupov týkajúcich sa rôznych technických záležitostí, ktoré majú vplyv na lodnú dopravu využívanú v medzinárodnom obchode. Ďalším cieľom IMO je podporovať všeobecné prijímanie najprísnejších možných noriem v oblasti námornej bezpečnosti, efektívnosti plavby a prevencie a kontroly znečisťovania morí plavidlami a zároveň podporovať rovnaké podmienky. IMO rieši aj súvisiace administratívne a právne záležitosti.

               Dohovor nadobudol platnosť 17. marca 1958.

               Zmluvnými stranami dohovoru sú všetky členské štáty. Únia nie je zmluvnou stranou dohovoru.

               Všetky členské štáty sú zmluvnými stranami Dohovoru o uľahčení medzinárodnej námornej dopravy (FAL), ktorý bol prijatý 9. apríla 1965 a nadobudol platnosť 5. marca 1967. Únia nie je zmluvnou stranou dohovoru FAL.

               2.2.Medzinárodná námorná organizácia

               Medzinárodná námorná organizácia (IMO) je špecializovanou agentúrou Organizácie Spojených národov, ktorá zodpovedá za bezpečnosť a bezpečnostnú ochranu lodnej dopravy a prevenciu znečisťovania mora plavidlami. Ide o orgán, ktorý stanovuje normy v oblasti bezpečnosti, bezpečnostnej ochrany a environmentálneho správania medzinárodnej lodnej dopravy s celosvetovou pôsobnosťou. Jeho hlavnou úlohou je vytvoriť regulačný rámec pre odvetvie lodnej dopravy, ktorý je spravodlivý a účinný, všeobecne prijímaný a všeobecne uplatňovaný.

               Členstvo v IMO je otvorené pre všetky štáty a všetky členské štáty EÚ sú členmi IMO. Vzťahy EÚ s IMO sú založené najmä na dohode o súčinnosti a spolupráci uzavretej v roku 1974 medzi vtedajšou Medzivládnou námornou poradnou organizáciou (IMCO) a Komisiou Európskych spoločenstiev.

               Výbor IMO pre námornú bezpečnosť pozostáva zo zástupcov všetkých členov IMO a zasadá najmenej raz ročne. Skúma všetky záležitosti, ktoré spadajú do rozsahu pôsobnosti organizácie a týkajú sa navigačných pomôcok, konštrukcie a vybavenia plavidiel, obsadenia posádkou z bezpečnostného hľadiska, pravidiel predchádzania kolíziám, manipulácie s nebezpečným nákladom, postupov a požiadaviek v oblasti námornej bezpečnosti, hydrografických informácií, lodných denníkov a navigačných záznamov, vyšetrovania námorných nehôd, záchranných operácií a akýchkoľvek iných záležitostí, ktoré majú priamy vplyv na námornú bezpečnosť.

               Výbor IMO pre uľahčenie pozostáva zo zástupcov všetkých členov IMO a zasadá najmenej raz ročne. Zaoberá sa záležitosťami súvisiacimi s uľahčením medzinárodnej námornej dopravy vrátane príchodu lodí, osôb a nákladu do prístavov, ich pobytu v nich a odchodu z nich. Výbor rieši aj elektronický obchod vrátane koncepcie jednotného kontaktného miesta a jeho cieľom je zabezpečiť správnu rovnováhu medzi reguláciou a uľahčením medzinárodného námorného obchodu.

               Výbor IMO pre námornú bezpečnosť aj výbor pre uľahčenie poskytujú zariadenia na výkon akýchkoľvek úloh, ktorými boli poverené v dohovore o IMO alebo ktorými ich poverili Zhromaždenie IMO alebo Rada IMO, alebo úloh, ktorými môžu byť poverené v uvedenom rozsahu pôsobnosti prostredníctvom niektorého iného medzinárodného nástroja a ktoré IMO akceptuje. Rozhodnutia výboru pre námornú bezpečnosť a výboru pre uľahčenie a ich pomocných orgánov sa prijímajú väčšinou členov.

               2.3.Plánovaný akt Výboru IMO pre námornú bezpečnosť

               V dňoch 20. až 29. apríla 2022 sa má na zasadnutí MSC 105 prijať návrh rezolúcie výboru MSC o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77).

               Účelom plánovanej rezolúcie je zlepšiť výkonnostné normy pre prenosný obojsmerný VHF rádiotelefónny prístroj pre záchranné plavidlá prijaté predchádzajúcou rezolúciou MSC.149(77).

               2.4.Plánovaný akt Výboru IMO pre uľahčenie

               Na zasadnutí FAL 46, ktoré sa má konať 9. až 13. mája 2022, sa majú prijať zmeny dohovoru FAL. Účelom plánovaných zmien je preskúmať a aktualizovať prílohu k dohovoru FAL s cieľom priblížiť túto prílohu k požiadavkám nariadenia (EÚ) 2019/1239 a dohodnutým obchodným pravidlám vykonávania tohto nariadenia, a to tak, že stanovením povinného elektronického prenosu prostredníctvom jednotného kontaktného miesta sa zamedzí opakovaniu údajových prvkov, zabráni používaniu papierových formulárov na prenos informácií a upustí od požiadavky vlastnoručného podpisu.

               3.Pozícia, ktorá sa má zaujať v mene Únie

               3.1.Rezolúcia MSC o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77)

               Počas virtuálneho 8. zasadnutia podvýboru pre plavbu, komunikáciu a pátranie a záchranu (NCSR 8), ktoré sa konalo od 19. apríla do 23. apríla 2021, podvýbor odsúhlasil návrh rezolúcie MSC o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77), s cieľom jeho schválenia na zasadnutí MSC 104 a následného prijatia na zasadnutí MSC 105.

               Na zasadnutí MSC 104 sa plánované zmeny schválili, pričom v bode 12.8.2.9 správy zo zasadnutia MSC 104 (MSC 104/18) sa uvádza, že zmeny sa plánuje prijať na zasadnutí MSC 105.

               Na zasadnutí NSCR 8 bolo pozíciou Únie podporiť návrhy v CIRM (NCSR 8/6/2) a Japonsku (NCSR 8/6/4) na zmenu rezolúcie MSC.149(77) o výkonnostných normách pre prenosný obojsmerný VHF rádiotelefónny prístroj pre záchranné plavidlá s cieľom zohľadniť jednotný výklad dohodnutý na zasadnutí NCSR 7 a navrhnúť, aby sa ako základ pre zmenu rezolúcie použil dokument NCSR 8/6/4 (Japonsko).

               Únia by mala podporiť tieto zmeny, pretože sa tým zlepšia výkonnostné normy pre prenosný obojsmerný VHF rádiotelefónny prístroj pre záchranné plavidlá prijaté pôvodne rezolúciou MSC 149(77), s cieľom zabezpečiť modernizáciu globálneho námorného núdzového a bezpečnostného systému (GMDSS) a zahrnúť jednotný výklad týkajúci sa dátumov platnosti batérií pre prenosný obojsmerný VHF rádiotelefónny prístroj pre záchranné plavidlá.

               3.2.Zmeny Dohovoru o uľahčení medzinárodnej námornej dopravy (FAL)

               Výbor FAL na svojom 42. zasadnutí schválil nový výstup Preskúmania a aktualizácie prílohy k dohovoru FAL s cieľom posilniť ustanovenia týkajúce sa elektronického prenosu informácií tak, aby obsahovali jasnú povinnosť verejných orgánov zaviesť jednotné kontaktné miesto, zaviesť zásadu „ohlasovať len raz“, nariadiť používanie Súhrnu kódexu IMO o uľahčení a elektronickom obchode na zabezpečenie harmonizácie vymedzenia údajov, objasniť funkcie formulárov FAL v súvislosti s elektronickým prenosom a upustiť od požiadavky na vlastnoručný podpis. Výbor zahrnul nový výstup do svojho dvojročného programu na roky 2018 – 2019 a do predbežného programu zasadnutia FAL 43 s cieľovým rokom dokončenia 2021. V tejto súvislosti sa na zasadnutí FAL 42 rozhodlo o zriadení korešpondenčnej skupiny na preskúmanie a aktualizáciu prílohy k dohovoru FAL pod koordináciou Francúzska a tento členský štát bol poverený, aby začal preskúmanie prílohy k dohovoru FAL a navrhol zmeny na ďalšie posúdenie na zasadnutí FAL 43.

               Na zasadnutí FAL 43 sa podporila práca korešpondenčnej skupiny a okrem iného sa rozhodlo, že:

               ·odporúčaný postup zriadenia jednotného kontaktného miesta by sa mal povýšiť na normu,

               ·vymedzenie jednotného kontaktného miesta by malo byť všeobecným vymedzením pojmu,

               ·súhrn kódexu IMO by nemal byť súčasťou prílohy k dohovoru FAL, ale príloha by mala iba obsahovať odkaz naň,

               ·vízová povinnosť (ak je potrebná) pri opustení plavidla by nemala byť zahrnutá v zozname posádky,

               ·ustanovenie národných výborov pre uľahčenie by malo zostať odporúčaným postupom,

               ·potrebné sú ďalšie diskusie o tom, či by údajové prvky uvedené v prílohe k dohovoru FAL mali zostať uvedené formálne, alebo či by sa do dodatku mal zahrnúť holistický zoznam.

               Výbor schválil aj opätovné zriadenie korešpondenčnej skupiny pre revíziu a aktualizáciu prílohy k dohovoru FAL pod koordináciou Francúzska.

               Na zasadnutí FAL 44 sa schválilo používanie konsolidovaného hlavného zoznamu údajov v dodatku prílohy k dohovoru FAL a odsúhlasilo sa zlúčenie existujúcich noriem týkajúcich sa požiadaviek na overenie pre každé z vyhlásení v prílohe k dohovoru FAL do jednej normy. Okrem toho výbor schválil opätovné zriadenie korešpondenčnej skupiny pre revíziu a aktualizáciu prílohy k dohovoru FAL pod koordináciou Francúzska a súhlasil s predĺžením lehoty na dokončenie na rok 2023.

               Na zasadnutí FAL 45 sa schválili plánované zmeny prílohy k dohovoru FAL, pričom sa v bode 4.17 správy FAL (MSC 45/22) uvádza, že tieto zmeny by sa mali prijať na zasadnutí FAL 46.

               Na zasadnutí FAL 42 bolo pozíciou Únie podporiť návrh Turecka (FAL 42/14) vytvoriť nový výstup o Preskúmaní a aktualizácii prílohy k dohovoru FAL. Okrem toho rozhodnutia prijaté na zasadnutiach FAL 43, FAL 44 a FAL 45 boli v súlade s pozíciami Únie.

               Únia by preto mala podporiť tieto zmeny, keďže sa nimi príloha k dohovoru FAL priblíži k požiadavkám nariadenia (EÚ) 2019/1239 a prijmú sa dohodnuté obchodné pravidlá jeho vykonávania, a to tak, že stanovením povinnosti elektronického prenosu prostredníctvom jednotného kontaktného miesta sa zamedzí opakovaniu údajových prvkov, zabráni používaniu papierových formulárov na prenos informácií a upustí od požiadavky vlastnoručného podpisu.

               3.3.Relevantné právne predpisy EÚ a právomoc EÚ

               3.3.1.Rezolúcia MSC o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77)

               Na prenosný obojsmerný VHF rádiotelefónny prístroj pre záchranné plavidlá sa vzťahuje smernica 2014/90/EÚ o vybavení námorných lodí, keďže sa uvádza ako položka 5.17 vykonávacieho nariadenia Komisie (EÚ) 2021/1158 z 22. júna 2021 o požiadavkách na konštrukčný návrh, konštrukciu a výkonnosť a o skúšobných normách pre vybavenie námorných lodí, ktorým sa zrušuje vykonávacie nariadenie (EÚ) 2020/1170
                  1
               . Vo vykonávacom nariadení (EÚ) 2021/1158 sa odkazuje na rezolúciu IMO MSC.149(77) o prijatí revidovaných výkonnostných noriem pre prenosný obojsmerný VHF rádiotelefónny prístroj pre záchranné plavidlá.

               Preto výkonnostné normy pre prenosný obojsmerný VHF rádiotelefónny prístroj pre záchranné plavidlá, ktoré sa majú prijať na zasadnutí MSC 105, budú mať vplyv na požiadavky uplatniteľné podľa smernice 2014/90/EÚ.

               3.3.2.Zmeny Dohovoru o uľahčení medzinárodnej námornej dopravy (FAL)

               Cieľom smernice Európskeho parlamentu a Rady 2010/65/EÚ z 20. októbra 2010 o ohlasovacích formalitách lodí plávajúcich do prístavov a/alebo z prístavov členských štátov, ktorou sa zrušuje smernica 2002/6/ES
                  2
                (ďalej len „smernica o ohlasovacích formalitách“), je zjednodušiť a harmonizovať administratívne postupy uplatňované v námornej doprave prostredníctvom normalizácie elektronického prenosu informácií a racionalizácie ohlasovacích formalít. V článku 7 smernice sa od členských štátov Únie požaduje, aby akceptovali formuláre FAL na splnenie ohlasovacích formalít. V smernici sa vymedzuje pojem „formuláre FAL“ v článku 2 písm. c) ako „normalizované formuláre ustanovené v dohovore FAL“. Okrem toho sa v časti B prílohy k smernici 2010/65/EÚ uvádza zoznam formulárov FAL.

               EÚ prijala v roku 2019 nariadenie Európskeho parlamentu a Rady (EÚ) 2019/1239 z 20. júna 2019, ktorým sa zriaďuje európske prostredie jednotnej námornej platformy a ktorým sa zrušuje smernica 2010/65/EÚ
                  3
                (ďalej len „nariadenie o EMSWe“). Toto nariadenie nadobudlo účinnosť, ale uplatňovať sa bude až od 15. augusta 2025. V tomto novom rámci sa prijímajú dôležité kroky k ďalšiemu zníženiu administratívnej záťaže a zvýšeniu efektívnosti a príťažlivosti námornej dopravy. Stanovuje sa vytvorenie európskeho prostredia jednotnej námornej platformy (EMSWe) so spoločným súborom údajov, s harmonizovanými rozhraniami na ohlasovanie a uplatňovaním zásady „ohlasovať len raz“. Pojem „súbor údajov v rámci EMSWe“ je vymedzený v článku 2 bode 8 nariadenia ako „úplný zoznam údajových prvkov vyplývajúcich z ohlasovacích povinností“. Ohlasovacie povinnosti sú uvedené v prílohe k nariadeniu a v časti B sú uvedené všetky formuláre FAL. Okrem toho sa v článku 3 ods. 3 treťom pododseku nariadenia stanovuje, že „Komisia pri posudzovaní, či sa dané údajové prvky zahrnú do súboru údajov v rámci EMSWe, vezme do úvahy bezpečnostné hľadiská, ako aj zásady dohovoru FAL, a to zásadu požadujúcu ohlasovať len nevyhnutné informácie a zásadu zachovania počtu položiek na minime“.

               Zmeny prílohy k dohovoru FAL, ktoré sa majú prijať na zasadnutí FAL 46, ovplyvnia uplatňovanie uvedených pravidiel smernice 2010/65/EÚ a odo dňa, keď sa začne uplatňovať, aj nariadenia (EÚ) 2019/1239.

               3.3.3.Právomoc EÚ

               Rezolúcia MSC o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77), by mala vplyv na právo Únie, najmä uplatňovanie smernice 2014/90/EÚ.

               Zmeny prílohy k dohovoru FAL by ovplyvnili právo Únie, najmä uplatňovanie smernice 2010/65/EÚ a odo dňa, keď sa začne uplatňovať, aj nariadenia (EÚ) 2019/1239.

               Únia má preto výlučnú právomoc na základe poslednej časti článku 3 ods. 2 ZFEÚ, a teda je potrebné stanoviť pozíciu Únie k aktom, ktorými sa uvedené zmeny prijímajú.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  4
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  5
               .

               4.1.2.Uplatnenie na tento prípad

               Výbory IMO pre námornú bezpečnosť a uľahčenie sú orgány zriadené dohodou, a to Dohovorom o Medzinárodnej námornej organizácii.

               Akty, ktoré majú tieto dva výbory IMO prijať, predstavujú akty s právnymi účinkami. Plánované akty môžu rozhodujúcim spôsobom ovplyvniť obsah týchto právnych predpisov EÚ:

               –Smernica Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES. Dôvodom je, že na prenosný obojsmerný VHF rádiotelefónny prístroj pre záchranné plavidlá sa vzťahuje smernica 2014/90/EÚ o vybavení námorných lodí, keďže sa uvádza ako položka 5.17 vykonávacieho nariadenia Komisie (EÚ) 2021/1158 o požiadavkách na konštrukčný návrh, konštrukciu a výkonnosť a o skúšobných normách pre vybavenie námorných lodí, ktorým sa zrušuje vykonávacie nariadenie (EÚ) 2020/1170.

               –Smernica Európskeho parlamentu a Rady 2010/65/EÚ z 20. októbra 2010 o ohlasovacích formalitách lodí plávajúcich do prístavov a/alebo z prístavov členských štátov, ktorou sa zrušuje smernica 2002/6/ES, a odo dňa, keď sa začne uplatňovať, aj nariadenie Európskeho parlamentu a Rady (EÚ) 2019/1239 z 20. júna 2019, ktorým sa zriaďuje európske prostredie jednotnej námornej platformy a ktorým sa zrušuje smernica 2010/65/EÚ (nariadenie o EMSWe). Dôvodom je, že v článku 7 smernice sa od členských štátov Únie požaduje, aby akceptovali formuláre FAL na splnenie ohlasovacích formalít, pričom v článku 3 nariadenia (EÚ) 2019/1239 sa stanovuje, že „Komisia pri posudzovaní, či sa dané údajové prvky zahrnú do súboru údajov v rámci EMSWe, vezme do úvahy bezpečnostné hľadiská, ako aj zásady dohovoru FAL, a to zásadu požadujúcu ohlasovať len nevyhnutné informácie a zásadu zachovania počtu položiek na minime“.

               Preto by prijatie

               –rezolúcie MSC o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77)

               a zmien

               –prílohy k Dohovoru o uľahčení medzinárodnej námornej dopravy (FAL)

               malo vplyv na právo Únie, najmä na smernicu Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES, smernicu Európskeho parlamentu a Rady 2010/65/EÚ z 20. októbra 2010 o ohlasovacích formalitách lodí plávajúcich do prístavov a/alebo z prístavov členských štátov, ktorou sa zrušuje smernica 2002/6/ES, a odo dňa, keď sa začne uplatňovať, aj na nariadenie Európskeho parlamentu a Rady (EÚ) 2019/1239 z 20. júna 2019, ktorým sa zriaďuje európske prostredie jednotnej námornej platformy a ktorým sa zrušuje smernica 2010/65/EÚ (nariadenie o EMSWe).

               Plánovanými aktmi sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak plánovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah plánovaného aktu sa týkajú námornej dopravy. Hmotnoprávnym základom navrhovaného rozhodnutia je preto článok 100 ods. 2 ZFEÚ.

               4.3.Záver

               Právnym základom navrhovaného rozhodnutia by mal byť článok 100 ods. 2 ZFEÚ v spojení s článkom 218 ods. 9 ZFEÚ.

               2022/0062 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Medzinárodnej námornej organizácii na 105. zasadnutí výboru pre námornú bezpečnosť a na 46. zasadnutí výboru pre uľahčenie v súvislosti s prijatím rezolúcie o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77), a s prijatím zmien Dohovoru o uľahčení medzinárodnej námornej dopravy (FAL)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohovor o Medzinárodnej námornej organizácii (ďalej len „IMO“) nadobudol platnosť 17. marca 1958.

               (2)IMO je špecializovaná agentúra Organizácie Spojených národov zodpovedná za bezpečnosť a ochranu lodnej dopravy, ako aj za prevenciu znečisťovania mora a ovzdušia plavidlami. Členmi IMO sú všetky členské štáty Únie. Únia nie je členom IMO.

               (3)Podľa článku 28 písm. b) dohovoru o IMO poskytuje výbor pre námornú bezpečnosť zariadenia na výkon akýchkoľvek úloh, ktorými bol poverený v dohovore o IMO alebo ktorými ho poverilo Zhromaždenie alebo Rada IMO, alebo úloh, ktorými môže byť poverený v uvedenom rozsahu pôsobnosti prostredníctvom akéhokoľvek iného medzinárodného nástroja a ktoré IMO akceptuje.

               (4)Podľa článku 48 písm. a) dohovoru o IMO môže výbor pre uľahčenie prijať zmeny Dohovoru o uľahčení medzinárodnej námornej dopravy (ďalej len „dohovor FAL“)
                  6
               . Všetky členské štáty sú zmluvnými stranami dohovoru FAL. Únia nie je zmluvnou stranou uvedeného dohovoru.

               (5)Výbor pre námornú bezpečnosť má na svojom 105. zasadnutí od 20. do 29. apríla 2022 schváliť rezolúciu o výkonnostných normách pre prenosný obojsmerný vysokofrekvenčný (VHF) rádiotelefónny prístroj pre záchranné plavidlá, ktorou sa reviduje rezolúcia MSC.149(77).

               (6)Výbor pre uľahčenie má na svojom 46. zasadnutí od 9. do 13. mája 2022 prijať zmeny prílohy k dohovoru FAL.

               (7)Je vhodné stanoviť pozíciu, ktorá sa má zaujať v mene Únie počas 105. zasadnutia výboru pre námornú bezpečnosť, keďže plánovaná rezolúcia MSC o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77), bude spôsobilá rozhodujúcim spôsobom ovplyvniť obsah práva Únie, konkrétne smernicu Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES
                  7
               .

               (8)Prijatím rezolúcie MSC o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77), by sa zlepšili predtým prijaté výkonnostné normy pre prenosný obojsmerný VHF rádiotelefónny prístroj pre záchranné plavidlá. Únia by preto mala podporiť rezolúciu, pretože jej cieľom je zabezpečiť modernizáciu globálneho námorného núdzového a bezpečnostného systému (GMDSS) a zahrnúť jednotný výklad týkajúci sa dátumov platnosti batérií pre prenosný obojsmerný VHF rádiotelefónny prístroj pre záchranné plavidlá.

               (9)Je vhodné stanoviť pozíciu, ktorá sa má zaujať v mene Únie počas 46. zasadnutia výboru pre uľahčenie, keďže plánované zmeny prílohy k dohovoru FAL budú spôsobilé rozhodujúcim spôsobom ovplyvniť obsah práva Únie, konkrétne smernicu Európskeho parlamentu a Rady 2010/65/EÚ z 20. októbra 2010 o ohlasovacích formalitách lodí plávajúcich do prístavov a/alebo z prístavov členských štátov, ktorou sa zrušuje smernica 2002/6/ES
                  8
                a odo dňa, keď sa začne uplatňovať aj nariadenie Európskeho parlamentu a Rady (EÚ) 2019/1239 z 20. júna 2019, ktorým sa zriaďuje európske prostredie jednotnej námornej platformy a ktorým sa zrušuje smernica 2010/65/EÚ (ďalej len „nariadenie o EMSWe“)
                  9
               .

               (10)Zmeny prílohy k dohovoru FAL by priblížili prílohu k dohovoru FAL k požiadavkám nariadenia (EÚ) 2019/1239 a dohodnutým obchodným pravidlám na jeho vykonávanie, a to tak, že stanovením povinnosti elektronického prenosu prostredníctvom jednotného kontaktného miesta sa zamedzí opakovaniu údajových prvkov, zabráni používaniu papierových formulárov na prenos informácií a upustí od požiadavky vlastnoručného podpisu.

               (11)Pozíciu Únie majú vyjadriť členské štáty Únie, ktoré sú členmi Výboru IMO pre námornú bezpečnosť a Výboru IMO pre uľahčenie, konajúc spoločne,

               PRIJALA TOTO ROZHODNUTIE:

               Článok 1

               Pozíciou, ktorá sa má zaujať v mene Únie na 105. zasadnutí Výboru Medzinárodnej námornej organizácie pre námornú bezpečnosť, je súhlas s prijatím rezolúcie MSC o výkonnostných normách pre prenosný obojsmerný VHF rádiotelefónny prístroj pre záchranné plavidlá, ktorou sa reviduje rezolúcia MSC.149(77).

               Článok 2

               Pozíciou, ktorá sa má zaujať v mene Únie na 46. zasadnutí Výboru IMO pre uľahčenie, je súhlas s prijatím zmien prílohy k Dohovoru o uľahčení medzinárodnej námornej dopravy („dohovor FAL“).

               Článok 3

               1.Pozíciu uvedenú v článku 1 vyjadria členské štáty Únie, ktoré sú členmi Výboru IMO pre námornú bezpečnosť, konajúc spoločne.

               2.Pozíciu uvedenú v článku 2 vyjadria členské štáty Únie, ktoré sú členmi Výboru IMO pre uľahčenie, konajúc spoločne.

               Článok 4

               Toto rozhodnutie je určené členským štátom.

               V Bruseli

                     Za Radu

                     predseda/predsedníčka

                     (1)

                        Ú. v. EÚ L 254, 16.7.2021, s. 1.

                     (2)

                        Ú. v. EÚ L 283, 29.10.2010, s. 1.

                     (3)

                        Ú. v. EÚ L 198, 25.7.2019, s. 64.

                     (4)

                        Vec C-399/12, Nemecko/Rada (OIV), ECLI:EU:C:2014:2258, bod 64.

                     (5)

                        Vec C-399/12, Nemecko/Rada (OIV), ECLI:EU:C:2014:2258, body 61 – 64.

                     (6)

                        Dohovor FAL nadobudol platnosť 5. marca 1967.

                     (7)

                        Ú. v. EÚ L 257, 28.8.2014, s. 146.

                     (8)

                        Ú. v. EÚ L 283, 29.10.2010, s. 1.

                     (9)

                        Ú. v. EÚ L 198, 25.7.2019, s. 64.


               EURÓPSKA KOMISIA
            V Bruseli8. 6. 2022
            COM(2022) 263 final
            2022/0177(NLE)

            Návrh
            ROZHODNUTIE RADY,
            ktorým sa Poľská republika poveruje v záujme Európskej únie ratifikovať zmenu Dohovoru o ochrane zdrojov tresky tmavej v centrálnej časti Beringovho mora a hospodárení s nimi

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Dohovor o ochrane zdrojov tresky tmavej v centrálnej časti Beringovho mora a hospodárení s nimi (ďalej len „CCBSP“ alebo „dohovor“) podpísali v roku 1994 Poľsko, Čína, Japonsko, Kórejská republika, Rusko a Spojené štáty. Ciele dohovoru sú: i) zaviesť medzinárodný režim ochrany a optimálneho využívania zdrojov tresky tmavej v oblasti pôsobnosti dohovoru a hospodárenia s nimi; ii) obnoviť a udržať zdroje tresky tmavej v Beringovom mori na úrovniach, ktoré umožnia ich maximálny udržateľný výnos; iii) spolupracovať pri zhromažďovaní a skúmaní faktov týkajúcich sa tresky tmavej a iných morských biologických zdrojov v Beringovom mori a iv) v prípade, že sa na tom strany dohodnú, zabezpečiť diskusné fórum na tému zavedenia potrebných opatrení na ochranu iných morských biologických zdrojov, ako je treska tmavá, a hospodárenie s nimi v oblasti pôsobnosti dohovoru, ktorých zavedenie môže byť potrebné v budúcnosti.

               Komerčný rybolov v oblasti pôsobnosti dohovoru, ktorý dosiahol vrchol v roku 1989, keď úlovok predstavoval až 1 447 600 ton ročne, bol v roku 1993 ukončený moratóriom. Pretrvávajúce moratórium podporujú vedecké dôkazy, ktoré neustále poukazujú na extrémne pomalé obnovovanie populácií tresky tmavej. Komerčný rybolov sa však naďalej praktizuje v Spojených štátoch a vo výhradných hospodárskych zónach Ruska.

               Účasť Európskej únie na dohovore

               Poľsko je zmluvnou stranou tejto organizácie od roku 1994. Po vstupe Poľska do EÚ v roku 2004 mali opatrenia na ochranu zdrojov tresky tmavej a hospodárenie s nimi v centrálnej časti Beringovho mora patriť v zmysle článku 6 ods. 9 prvej vety Aktu o pristúpení pod správu EÚ. V znení dohovoru sa však v súčasnosti počíta len s členstvom štátov. Bolo by preto potrebné ho zmeniť, aby sa EÚ mohla stať zmluvnou stranou ako organizácia regionálnej hospodárskej integrácie. Rozhodnutím Rady bola Poľská republika poverená rokovať v záujme Európskej únie o zmene dohovoru, ktorá by umožnila účasť Európskej únie ako riadnej zmluvnej strany dohovoru. Na tento účel Poľská republika navrhla zmenu dohovoru s cieľom umožniť účasť organizácií regionálnej hospodárskej integrácie a umožniť Európskej únii stať sa zmluvnou stranou dohovoru. Túto zmenu dohovoru navrhla Poľská republika depozitárovi dohovoru v októbri 2016. V roku 2017 Depozitár postúpil túto zmenu zmluvným stranám.

               Povinnosti vyplývajúce z členstva EÚ

               Z účasti EÚ na dohovore vyplývajú len obmedzené povinnosti vzhľadom na to, že táto účasť si nevyžaduje žiadne rozpočtové príspevky (organizácia nemá svoj sekretariát) a že sa očakáva, že moratórium bude platiť aj v blízkej budúcnosti. Ak by sa však oblasť znovu otvorila pre rybolov, úlohou EÚ v tejto medzinárodnej organizácii by bolo presadzovať zásady a normy spoločnej rybárskej politiky, najmä prijatie takých riadiacich opatrení, ktoré vychádzajú z najlepších vedeckých poznatkov.

                  Záujem EÚ na dohovore vyplýva predovšetkým z jej povinnosti zabezpečovať ochranu morských biologických zdrojov a hospodárenie s nimi v rámci EÚ i mimo nej.

               •Súlad s existujúcimi ustanoveniami v tejto oblasti politiky

                  Regionálne organizácie pre riadenie rybárstva (ďalej len „RFMO“) sú: medzinárodné organizácie krajín, z ktorých niektoré sú pobrežnými štátmi, organizácie regionálnej hospodárskej integrácie, ako napríklad EÚ, a rybárske subjekty so záujmom o rybolov v danej oblasti. Niektoré RFMO riadia všetky populácie rýb v určitej oblasti, zatiaľ čo ostatné sa zameriavajú na určité druhy migrujúce na veľké vzdialenosti, najmä na tuniaky, v rozsiahlych zemepisných oblastiach. Hoci niektoré z nich majú iba poradnú úlohu, väčšina z nich má riadiace právomoci na stanovovanie obmedzení výlovu a obmedzení rybolovného úsilia, technických opatrení a kontrolu dodržiavania povinností.

                  V súlade s oznámením Komisie o účasti v regionálnych organizáciách pre riadenie rybárstva (RFMO)
                     1
                  , článkami 28 a 29 nariadenia (EÚ) č. 1380/2013 o spoločnej rybárskej politike
                     2
                   a závermi Rady z 19. marca 2012 týkajúcimi sa oznámenia Komisie o vonkajšom rozmere spoločnej rybárskej politiky
                     3
                   zohráva EÚ, zastúpená Komisiou, aktívnu úlohu v šiestich organizáciách zameraných na tuniaky a v 11 organizáciách zameraných na iné druhy.

                  V spoločnom oznámení vysokého predstaviteľa EÚ pre zahraničné veci a bezpečnostnú politiku a Komisie s názvom Medzinárodná správa oceánov: program pre budúcnosť našich oceánov
                     4
                   a v záveroch Rady z 3. apríla 2017 o presadzovaní opatrení na podporu a posilnenie účinnosti RFMO a v relevantných prípadoch na zlepšenie ich spravovania. Ide o ústredný prvok činnosti EÚ na týchto fórach.

               •Súlad s ostatnými politikami Únie

                  Účasť EÚ na dohovore je plne v súlade so závermi Rady z 23. októbra 2020 týkajúcimi sa oznámenia Komisie o stratégii EÚ v oblasti biodiverzity do roku 2030
                     5
                  .

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Tento návrh rozhodnutia Rady je založený na Zmluve o fungovaní Európskej únie, a najmä na jej článku 43 ods. 2 v spojení s článkom 218 ods. 6 písm. a).

               •Subsidiarita (v prípade inej ako výlučnej právomoci)

                  Neuvádza sa.

               •Proporcionalita

                  Neuvádza sa.

               •Výber nástroja

               V článku 218 ods. 6 písm. a) Zmluvy o fungovaní Európskej únie sa vyžaduje návrh zo strany Komisie, aby Rada toto rozhodnutie prijala so súhlasom Európskeho parlamentu.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuvádza sa.

               •Konzultácie so zainteresovanými stranami

                  Neuvádza sa.

               •Získavanie a využívanie expertízy

                  Neuvádza sa.

               •Posúdenie vplyvu

                  Neuvádza sa.

               •Regulačná vhodnosť a zjednodušenie

                  Neuvádza sa.

               •Základné práva

                  Neuvádza sa.

               4.VPLYV NA ROZPOČET

                  Žiadny vplyv na rozpočet.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Neuvádza sa.

               •Podrobné vysvetlenie konkrétnych ustanovení návrhu

                  Neuvádza sa.

               2022/0177 (NLE)

               Návrh

               ROZHODNUTIE RADY,

               ktorým sa Poľská republika poveruje v záujme Európskej únie ratifikovať zmenu Dohovoru o ochrane zdrojov tresky tmavej v centrálnej časti Beringovho mora a hospodárení s nimi

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 43 ods. 2 v spojení s článkom 218 ods. 6 písm. a),

               so zreteľom na návrh Európskej komisie,

               so zreteľom na súhlas Európskeho parlamentu
                  6
               ,

               keďže:

               (1)Európska únia je zmluvnou stranou Dohovoru Organizácie Spojených národov o morskom práve z 10. decembra 1982
                  7
               , ktorý vyžaduje, aby všetci členovia medzinárodného spoločenstva spolupracovali na ochrane morských biologických zdrojov a hospodárení s nimi.

               (2)Únia je tiež zmluvnou stranou Dohody o uplatňovaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní transzonálnych populácií rýb a populácií rýb migrujúcich na veľké vzdialenosti
                  8
               .

               (3)Podľa článku 3 ods. 1 písm. d) a článku 3 ods. 2 Zmluvy o fungovaní Európskej únie (ZFEÚ) má EÚ výlučnú právomoc v oblasti ochrany morských biologických zdrojov v rámci spoločnej rybárskej politiky. Tieto právomoci zverené EÚ na vnútornej úrovni zahŕňajú aj právomoc EÚ spolupracovať s medzinárodnými organizáciami, a to aj v rámci regionálnych organizácií pre riadenie rybárstva.

               (4)Poľská republika je zmluvnou stranou Dohovoru o ochrane zdrojov tresky tmavej v centrálnej časti Beringovho mora a hospodárení s nimi (ďalej len „dohovor“). Únia zmluvnou stranou dohovoru nie je. Podľa článku 6 ods. 9 Aktu o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia
                  9
               , odo dňa pristúpenia má dohody o rybolove medzi novými členskými štátmi s tretími krajinami spravovať Únia. Všetky rozhodnutia prijaté na základe uvedeného dohovoru by sa mali transponovať do právneho poriadku Únie.

               (5)Je v záujme Únie, aby pri vykonávaní tohto dohovoru zohrávala účinnú úlohu. Takýmto postupom sa zároveň podporí konzistentnosť prístupu Únie k ochrane zdrojov vo všetkých oceánoch a posilní jej záväzok týkajúci sa dlhodobej ochrany a udržateľného využívania rybolovných zdrojov na celom svete.

               (6)Rozhodnutím Rady
                  10
                bola Poľská republika poverená rokovať v záujme Európskej únie o zmene dohovoru, ktorá by umožnila účasť Európskej únie ako riadnej zmluvnej strany dohovoru. Na tento účel Poľská republika mala navrhnúť zmenu dohovoru s cieľom umožniť účasť organizácií regionálnej hospodárskej integrácie a umožniť Európskej únii stať sa zmluvnou stranou dohovoru.

               (7)Uvedenú zmenu dohovoru navrhla Poľská republika depozitárovi dohovoru v októbri 2016.

               (8)Poľská republika by sa preto mala poveriť ratifikáciou zmeny dohovoru,

               PRIJALA TOTO ROZHODNUTIE:

               Článok 1

               Týmto sa Poľská republika poveruje v záujme Európskej únie ratifikovať zmenu článku XVI. ods. 4 Dohovoru o ochrane zdrojov tresky tmavej v centrálnej časti Beringovho mora a hospodárení s nimi, čím sa umožní organizáciám regionálnej hospodárskej integrácie stať sa zmluvnými stranami dohovoru.

               Článok 2

               Toto rozhodnutie je určené Poľskej republike.

               V Bruseli

                     Za Radu

                     predseda/predsedníčka

                     (1)

                        KOM(1999) 613 v konečnom znení z 8.12.1999.

                     (2)

                        Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).

                     (3)

                        KOM(2011) 424 v konečnom znení z 13.7.2011.

                     (4)

                        JOIN(2016) 49 final z 10.11.2016.

                     (5)

                        COM(2020) 380 final z 20.5.2020.

                     (6)

                        Ú. v. EÚ C , , s..

                     (7)

                        Rozhodnutie Rady 98/392/ES z 23. marca 1998 o uzatvorení Dohovoru Organizácie Spojených národov z 10. decembra 1982 o morskom práve a Dohody z 28. júla 1994 o vykonávaní jeho časti XI Európskym spoločenstvom (Ú. v. ES L 179, 23.6.1998, s. 1).

                     (8)

                        Rozhodnutie Rady 1998/414/ES z 8. júna 1998 o ratifikácii Dohody o vykonávaní ustanovení Dohovoru Spojených národov o morskom práve z 10. decembra 1982 týkajúceho sa zachovania a riadenia násad rýb žijúcich na oboch stranách mora a násad veľmi sťahovavých rýb Európskym spoločenstvom (Ú. v. ES L 189, 3.7.1998, s. 14).

                     (9)

                        Zmluva medzi Belgickým kráľovstvom, Dánskym kráľovstvom, Spolkovou republikou Nemecko, Helénskou republikou, Španielskym kráľovstvom, Francúzskou republikou, Írskom, Talianskou republikou, Luxemburským veľkovojvodstvom, Holandským kráľovstvom, Rakúskou republikou, Portugalskou republikou, Fínskou republikou, Švédskym kráľovstvom, Spojeným kráľovstvom Veľkej Británie a Severného Írska (členskými štátmi Európskej únie) a Českou republikou, Estónskou republikou, Cyperskou republikou, Lotyšskou republikou, Litovskou republikou, Maďarskou republikou, Maltskou republikou, Poľskou republikou, Slovinskou republikou, Slovenskou republikou o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii (Ú. v. EÚ L 236, 23.9.2003, s. 17 – 930).

                     (10)

                        Rozhodnutie Rady pre poľnohospodárstvo a rybárstvo z 11. apríla 2016, číslo 7277/16 (neuverejnené).


               EURÓPSKA KOMISIA
            V Bruseli8. 6. 2022
            COM(2022) 255 final
            2022/0173(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie v podvýbore pre zemepisné označenia zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej, pokiaľ ide o prijatie rokovacieho poriadku podvýboru pre zemepisné označenia

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v podvýbore pre zemepisné označenia zriadenom Komplexnou a posilnenou dohodou o partnerstve medzi EÚ a Arménskom v súvislosti s pripravovaným prijatím rokovacieho poriadku podvýboru pre zemepisné označenia

               2.Kontext návrhu

               2.1.Komplexná a posilnená dohoda o partnerstve medzi EÚ a Arménskom

               Komplexná a posilnená dohoda o partnerstve medzi EÚ a Arménskom (ďalej len „dohoda“) má za úlohu posilniť komplexné politické a hospodárske partnerstvo a spoluprácu medzi EÚ a Arménskom na základe spoločných hodnôt a úzkych vzťahov, ako aj posilniť účasť Arménskej republiky na politikách, programoch a činnostiach agentúr Európskej únie. Vytvára silný podporný rámec pre posilnený politický dialóg vo všetkých oblastiach spoločného záujmu, čím sa podporuje rozvoj úzkych politických vzťahov.

               V dohode sa stanovujú všeobecné zásady a ciele vzťahov medzi EÚ a Arménskom a vytvára sa inštitucionálna štruktúra pre vykonávanie tejto dohody.

               Dohoda sa predbežne vykonávala od 1. júna 2018 a platnosť nadobudla 1. marca 2021.

               2.2.Podvýbor pre zemepisné označenia

               Podvýbor pre zemepisné označenia bol zriadený podľa článku 240 uvedenej dohody. Sleduje vykonávanie ochrany zemepisných označení pochádzajúcich z EÚ a Arménskej republiky a zintenzívňuje spoluprácu a dialóg v oblasti zemepisných označení.

               Podvýbor pre zemepisné označenia sa skladá zo zástupcov Európskej únie a Arménskej republiky. Zasadá na žiadosť ktorejkoľvek zo zmluvných strán striedavo v Európskej únii a Arménskej republike. Podvýbor pre zemepisné označenia prijíma svoje rozhodnutia konsenzom a sám si stanovuje svoj rokovací poriadok.

               Podvýbor pre zemepisné označenia je zodpovedný za zmeny prílohy IX (časti A a B) a prílohy X dohody, pokiaľ ide o odkazy na uplatniteľné právne predpisy každej zo zmluvných strán, podmienky pre zápis do registra a kontrolu a zoznam zemepisných označení. Zodpovedá aj za výmenu informácií pri záležitostiach spoločného záujmu v oblasti zemepisných označení.

               2.3.Pripravovaný akt podvýboru pre zemepisné označenia

               Podvýbor pre zemepisné označenia má prijať rozhodnutie o svojom rokovacom poriadku.

               Cieľom pripravovaného aktu je prijať v súlade s článkom 240 ods. 2 dohody rokovací poriadok, ktorý riadi fungovanie podvýboru pre zemepisné označenia.

               3.Pozícia, ktorá sa má zaujať v mene Únie

               Pozícia, ktorá sa má zaujať v mene Únie, by mala umožniť prijatie rokovacieho poriadku podvýboru pre zemepisné označenia.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  1
               .

               4.1.2.Uplatnenie na tento prípad

               Podvýbor pre zemepisné označenia je zriadený uvedenou dohodou.

               Akt uvedený v prílohe k tomuto rozhodnutiu predstavuje akt s právnymi účinkami. Pripravovaný akt má právne účinky, pretože článok 240 ods. 2 dohody splnomocňuje podvýbor pre zemepisné označenia prijímať rozhodnutia, ktoré sú záväzné pre zmluvné strany.

               Pripravovaný akt nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               2022/0173 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v podvýbore pre zemepisné označenia zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej, pokiaľ ide o prijatie rokovacieho poriadku podvýboru pre zemepisné označenia

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda o komplexnom a posilnenom partnerstve medzi Európskou úniou a Európskym spoločenstvom pre atómovú energiu a jeho členskými štátmi na jednej strane a Arménskou republikou na strane druhej (ďalej len „dohoda“) bola uzavretá Úniou rozhodnutím Rady (EÚ) 2018/104
                  2
               , predbežne sa vykonáva od 1. júna 2018 a nadobudla platnosť 1. marca 2021.

               (2)Podľa článku 240 ods. 2 dohody podvýbor pre zemepisné označenia určí svoj rokovací poriadok.

               (3)Je vhodné stanoviť pozíciu, ktorá sa má zaujať v mene Únie v podvýbore pre zemepisné označenia vzhľadom na jeho rokovací poriadok, pretože predmetný poriadok bude pre Úniu záväzný.

               (4)S cieľom zabezpečiť účinné vykonávanie dohody by sa mal prijať rokovací poriadok podvýboru pre zemepisné označenia.

               (5)Pozícia Únie v podvýbore pre zemepisné označenia by mala vychádzať z návrhu rokovacieho poriadku pripojenému k tomuto rozhodnutiu,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v podvýbore pre zemepisné označenia, pokiaľ ide o prijatie jeho rokovacieho poriadku, je založená na návrhu aktu podvýboru pre zemepisné označenia pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (2)

                        Ú. v. EÚ L 23, 26.1.2018, s. 1.

    ---documentbreak---

               EURÓPSKA KOMISIA
            V Bruseli8. 6. 2022
            COM(2022) 255 final

            PRÍLOHA
            k
            návrhu na rozhodnutie Rady
            o pozícii, ktorá sa má zaujať v mene Európskej únie v podvýbore pre zemepisné označenia zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej, pokiaľ ide o prijatie rokovacieho poriadku podvýboru pre zemepisné označenia

               PRÍLOHA

               ROZHODNUTIE PODVÝBORU EÚ A ARMÉNSKA
                  PRE ZEMEPISNÉ OZNAČENIA č. .../...,

               ktorým sa prijíma jeho rokovací poriadok

               PODVÝBOR EÚ A ARMÉNSKA PRE ZEMEPISNÉ OZNAČENIA,

               so zreteľom na Komplexnú a posilnenú dohodu o partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej
                  1
                (ďalej len „dohoda“), a najmä na jej článok 240,

               keďže:

               (1)V článku 240 dohody sa stanovuje, že podvýbor pre zemepisné označenia má monitorovať vykonávanie dohody v oblasti zemepisných označení a slúžiť ako prostriedok na zintenzívnenie spolupráce a dialógu v oblasti zemepisných označení.

               (2)Podľa článku 240 ods. 2 dohody môže podvýbor pre zemepisné označenia prijímať rozhodnutia.

               (3)Podľa článku 240 ods. 2 dohody podvýbor pre zemepisné označenia určí svoj rokovací poriadok,

               PRIJAL TOTO ROZHODNUTIE:

               Článok 1

               Týmto sa prijíma rokovací poriadok podvýboru pre zemepisné označenia stanovený v prílohe.

               Článok 2

               Toto rozhodnutie nadobúda platnosť v deň jeho prijatia.

               V Bruseli

                     Za podvýbor pre zemepisné označenia

                     predseda

               PRÍLOHA

               Rokovací poriadok podvýboru EÚ a Arménska pre zemepisné označenia

               Článok 1
                  Všeobecné ustanovenia

               1.Podvýbor pre zemepisné označenia (ďalej len „podvýbor“) zriadený v súlade s článkom 240 Komplexnej a posilnenej dohody o partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej (ďalej len „dohoda“) pomáha Výboru pre partnerstvo v zložení pre otázky obchodu pri plnení jeho povinností, ako sa stanovuje v článku 363 ods. 7 dohody.

               2.Podvýbor si má plniť povinnosti stanovené v článku 240 dohody.

               3.Podvýbor sa skladá zo zástupcov Európskej komisie a Arménskej republiky, ktorí majú kompetencie v oblasti zemepisných označení.

               4.Každá zmluvná strana vymenuje vedúceho delegácie, ktorý bude kontaktnou osobou pre všetky záležitostí týkajúce sa podvýboru.

               5.Vedúci delegácií vykonávajú funkciu predsedu podvýboru v súlade s článkom 2.

               6.Každý vedúci delegácie môže delegovať všetky alebo niektoré úlohy vyplývajúce z funkcie vedúceho delegácie na vymenovaného zástupcu a v takom prípade všetky ďalej uvedené odkazy na vedúceho delegácie platia rovnako pre vymenovaného zástupcu. Vedúci delegácie informuje sekretariát podvýboru o tomto vymenovaní.

               7.Zmluvné strany v tomto rokovacom poriadku sú vymedzené podľa ustanovenia v článku 382 dohody.

               Článok 2
                  Predsedníctvo

               Zmluvné strany budú striedavo predsedať podvýboru počas obdobia 12 mesiacov. Prvé obdobie sa začína dňom prvého zasadnutia Rady pre partnerstvo a končí sa 31. decembra toho istého roku.

               Článok 3
                  Zasadnutia

               1.Ak sa predsedovia nerozhodnú inak, podvýbor bude zasadať raz ročne na žiadosť ktorejkoľvek zo zmluvných strán striedavo v Európskej únii a Arménskej republike, a to v deň, na mieste a spôsobom, na ktorom sa zmluvné strany dohodnú, pričom sa môže uskutočniť aj prostredníctvom videokonferencie, ale najneskôr 90 dní od podania žiadosti.

               2.Každé zasadnutie podvýboru zvoláva predseda. Sekretariát podvýboru vydá oznámenie o zvolaní zasadnutia najneskôr 28 kalendárnych dní pred začiatkom zasadnutia, pokiaľ sa zmluvné strany nedohodnú inak.

               3.Pokiaľ je to možné, pravidelné zasadnutie podvýboru sa zvolá v dostatočnom predstihu pred pravidelným zasadnutím Výboru pre partnerstvo v zložení pre otázky obchodu.

               Článok 4
               Delegácie

               Pred každým zasadnutím sú zmluvné strany informované prostredníctvom sekretariátu podvýboru o plánovanom zložení delegácií každej zmluvnej strany, ktoré sa zúčastňujú na zasadnutí.

               Článok 5
                  Sekretariát

               1.Úradník Európskej komisie a úradník Arménskej republiky na základe vymenovania vedúcimi delegácií vykonávajú spoločne funkciu tajomníkov podvýboru a spoločne vykonávajú kancelárske úlohy v duchu vzájomnej dôvery a spolupráce.

               2.Sekretariát Výboru pre partnerstvo v zložení pre otázky obchodu je informovaný o akýchkoľvek rozhodnutiach, správach a iných dohodnutých opatreniach podvýboru.

               Článok 6
                  Korešpondencia

               1.Korešpondencia adresovaná podvýboru sa posiela tajomníkovi ktorejkoľvek zo zmluvných strán, ktorý následne informuje druhého tajomníka.

               2.Sekretariát podvýboru zabezpečí, aby sa korešpondencia adresovaná podvýboru postúpila predsedovi podvýboru a aby sa v prípade potreby rozposlala ako dokumenty uvedené v článku 7.

               3.Korešpondenciu predsedu posiela sekretariát zmluvným stranám v mene predsedu. Táto korešpondencia sa v prípade potreby rozpošle podľa článku 7.

               Článok 7
                  Dokumenty

               1.Dokumenty rozposielajú tajomníci podvýboru.

               2.Zmluvná strana zašle svoje dokumenty svojmu tajomníkovi. Tajomník zašle uvedené dokumenty tajomníkovi druhej zmluvnej strany.

               3.Tajomník Únie rozposiela dokumenty príslušným zástupcom Únie a kópiu takejto korešpondencie systematicky zasiela tajomníkovi Arménskej republiky a tajomníkom Výboru pre partnerstvo v zložení pre otázky obchodu.

               4.Tajomník Arménskej republiky rozposiela dokumenty príslušným zástupcom Arménskej republiky a kópiu takejto korešpondencie systematicky zasiela tajomníkovi Únie a tajomníkom Výboru pre partnerstvo v zložení pre otázky obchodu.

               Článok 8
                  Dôvernosť

               Pokiaľ zmluvné strany nerozhodnú inak, zasadnutia podvýboru sú neverejné. Keď zmluvná strana predloží podvýboru informácie označené ako dôverné, druhá zmluvná strana zaobchádza s takýmito informáciami ako s dôvernými informáciami.

               Článok 9
                  Program

               1.Sekretariát podvýboru vypracuje predbežný program každého zasadnutia, ako aj návrh operatívnych záverov, ako sa stanovuje v článku 10, a to na základe návrhov zmluvných strán. Predbežný program obsahuje body, v súvislosti s ktorými dostal sekretariát žiadosť o zaradenie do programu od jednej zo zmluvných strán spolu s príslušnými dokumentmi najneskôr 21 kalendárnych dní pred dňom konania zasadnutia.

               2.Predbežný program spolu s príslušnými dokumentmi sa rozposiela v súlade s článkom 7 najneskôr 15 kalendárnych dní pred začiatkom zasadnutia.

               3.S výhradou článku 8 tohto rokovacieho poriadku sa predbežné programy zasadnutí zverejňujú, podľa možností 10 kalendárnych dní pred konaním zasadnutia.

               4.Na začiatku každého zasadnutia prijme predseda a vedúci druhej delegácie program zasadnutia. Do programu možno zaradiť aj body, ktoré nie sú uvedené v predbežnom programe, ak sa tak zmluvné strany dohodnú.

               5.Predseda podvýboru môže na základe súhlasu druhej zmluvnej strany pozvať zástupcov iných orgánov zmluvných strán alebo nezávislých expertov v danej oblasti na báze ad hoc, aby sa zúčastnili na jeho zasadnutiach s cieľom poskytnúť informácie o konkrétnych témach. Zmluvné strany zabezpečia, aby uvedení pozorovatelia alebo experti dodržiavali všetky požiadavky dôvernosti.

               6.Predseda podvýboru môže po konzultáciách so zmluvnými stranami skrátiť lehoty uvedené v odsekoch 1 a 2 s cieľom zohľadniť osobitné okolnosti.

               Článok 10
                  Zápisnica a operatívne závery

               1.Návrh zápisnice z každého zasadnutia vypracujú obidvaja tajomníci podvýboru spoločne.

               2.V zápisnici sa vo všeobecnosti vo vzťahu ku každému bodu programu uvádzajú tieto informácie:

               a)zoznam účastníkov zasadnutia, zoznam úradníkov, ktorí ich sprevádzali, a zoznam prípadných pozorovateľov alebo expertov, ktorí sa zúčastnili na zasadnutí;

               b)dokumenty predložené podvýboru;

               c)vyhlásenia, ktoré sa na požiadanie podvýboru zaznamenali v zápisnici, a

               d)v prípade potreby operatívne závery zo zasadnutia podľa ustanovenia v odseku 4.

               3.Návrh zápisnice sa predloží na schválenie podvýboru. Návrh zápisnice je potrebné schváliť do 28 kalendárnych dní po každom zasadnutí podvýboru. Kópia sa zašle všetkým adresátom uvedeným v článku 7. Bez toho, aby bol dotknutý článok 8 tohto rokovacieho poriadku, zmluvné strany uverejnia schválenú zápisnicu, ktorá bude spravidla obsahovať konečný program a zhrnutie diskusie v rámci každého bodu programu, a to čo najskôr po schválení.

               4.Návrh operatívnych záverov z každého zasadnutia vypracuje tajomník podvýboru zmluvnej strany predsedajúcej podvýboru a spolu s programom ho rozpošle zmluvným stranám, najneskôr 15 kalendárnych dní pred začiatkom zasadnutia. Tento návrh sa v priebehu zasadnutia aktualizuje tak, aby na konci zasadnutia podvýbor, pokiaľ sa zmluvné strany nedohodnú inak, prijal operatívne závery, v ktorých sa odzrkadľujú následné opatrenia, na ktorých sa zmluvné strany dohodli. Po schválení sa operatívne závery pripoja k zápisnici a ich vykonávanie sa preskúma počas nasledujúceho zasadnutia podvýboru. Na tento účel podvýbor prijme vzor, ktorý umožní vysledovať každé opatrenie podľa konkrétnej lehoty.

               Článok 11
                  Rozhodnutia

               1.Podvýbor má právomoc prijímať rozhodnutia v prípadoch stanovených v článku 240 ods. 3 dohody. Podvýbor má v súlade s článkom 240 ods. 2 dohody prijímať rozhodnutia konsenzom. Rozhodnutia sú pre zmluvné strany záväzné a zmluvné strany prijmú náležité opatrenia potrebné na ich vykonanie.

               2.Každé rozhodnutie má overiť predseda podvýboru.

               3.Podvýbor môže prijímať rozhodnutia alebo schvaľovať správy písomným postupom po ukončení príslušných vnútorných postupov, ak sa tak zmluvné strany dohodnú. Písomný postup pozostáva z výmeny nót medzi tajomníkmi, ktorí konajú so súhlasom zmluvných strán. Na tento účel sa text návrhu rozpošle podľa článku 7 v lehote najmenej 21 kalendárnych dní, počas ktorej sa oznámia akékoľvek výhrady alebo zmeny. Predseda môže s ohľadom na osobitné okolnosti a po konzultácii so zmluvnými stranami túto lehotu skrátiť. Návrhy rozhodnutí sa považujú za prijaté, keď druhá zmluvná strana vyjadrí svoj súhlas a ten sa zaznamená v zápisnici zo zasadnutia podvýboru.

               4.Akty podvýboru sa nazývajú „rozhodnutie“ alebo „správa“. Každé rozhodnutie nadobúda platnosť dňom jeho prijatia, pokiaľ sa v rozhodnutí nestanovuje inak.

               5.Rozhodnutia sa rozpošlú zmluvným stranám.

               6.Každá zmluvná strana sa môže rozhodnúť uverejniť rozhodnutia podvýboru vo svojej príslušnej úradnej publikácii.

               Článok 12
                  Správy

               Podvýbor podáva správy o svojej činnosti Výboru pre partnerstvo v zložení pre otázky obchodu na každom pravidelnom zasadnutí tohto výboru.

               Článok 13
                  Jazyky

               1.Pracovnými jazykmi podvýboru sú angličtina a arménčina. Strany sa však môžu rozhodnúť, že zasadnutia sa budú konať len v anglickom jazyku.

               2.Pokiaľ sa nerozhodne inak, rokovania podvýboru vychádzajú z dokumentácie vyhotovenej v uvedených jazykoch.

               3.Podvýbor prijíma rozhodnutia týkajúce sa zmeny alebo výkladu dohody v jazykoch autentického znenia dohody. Všetky ostatné rozhodnutia podvýboru sa prijímajú v pracovných jazykoch uvedených v odseku 1.

               Článok 14
                  Výdavky

               1.Každá zmluvná strana hradí všetky výdavky, ktoré jej vznikli v dôsledku účasti na zasadnutiach podvýboru, a to tak výdavky na personál, cestovné náklady a diéty, ako aj poštovné a telekomunikačné výdavky.

               2.Výdavky spojené s organizáciou zasadnutí a rozmnožovaním dokumentov hradí zmluvná strana, ktorá je organizátorom zasadnutia.

               3.Výdavky na tlmočenie počas zasadnutí a na preklad dokumentov do angličtiny a arménčiny alebo z angličtiny a arménčiny podľa článku 13 ods. 1 hradí zmluvná strana, ktorá je organizátorom zasadnutia.

               Článok 15
                  Zmeny rokovacieho poriadku

               Tento rokovací poriadok sa môže zmeniť rozhodnutím podvýboru v súlade s článkom 240 ods. 2 dohody.

                     (1)

                        Ú. v. EÚ L 23, 26.1.2018, s. 4.


               EURÓPSKA KOMISIA
            V Bruseli9. 6. 2022
            COM(2022) 265 final
            2022/0180(NLE)

            Návrh
            ROZHODNUTIE RADY
            o finančných príspevkoch, ktoré majú zmluvné strany Európskeho rozvojového fondu uhradiť, vrátane druhej splátky na rok 2022

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Tento návrh sa týka návrhu rozhodnutia Rady o druhej splátke finančných príspevkov do 11. Európskeho rozvojového fondu (ERF), ktoré majú zmluvné strany Európskeho rozvojového fondu uhradiť v roku 2022.

               11. Európsky rozvojový fond a iné fondy ERF, ktoré sú ešte otvorené (t. j. 9. a 10. ERF), sa spravujú podľa tohto súboru predpisov:

               a)súčasná Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej („dohoda o partnerstve AKT – EÚ“), v znení posledných zmien;
                  1

               b)rozhodnutie Výboru veľvyslancov AKT – EÚ č. 2/2020
                  2
                zo 4. decembra 2020, ktorým sa mení rozhodnutie Výboru veľvyslancov AKT – EÚ č. 3/2019
                  3
                o prijatí prechodných opatrení podľa článku 95 ods. 4 dohody o partnerstve AKT – EÚ, aby sa uplatňovanie ustanovení dohody o partnerstve AKT – EÚ ďalej predĺžilo do 30. novembra 2021 alebo do nadobudnutia platnosti novej dohody AKT – EÚ (ďalej len „nová dohoda“) alebo do začatia predbežného vykonávania novej dohody medzi Úniou a krajinami AKT, podľa toho, čo nastane skôr;

               c)rozhodnutie Rady (EÚ) 2020/2233 o viazaní finančných prostriedkov pochádzajúcich zo spätných tokov v rámci investičného nástroja AKT z operácií v rámci 9., 10. a 11. Európskeho rozvojového fondu;
                  4

               d)Vnútorná dohoda medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie
                  5
                („vnútorná dohoda o 11. ERF“);

               e)nariadenie Rady (EÚ) 2018/1877 o rozpočtových pravidlách, ktoré sa vzťahujú na 11. Európsky rozvojový fond
                  6
                („nariadenie o rozpočtových pravidlách pre 11. ERF“).

               Dokumenty uvedené v písmenách a) až e) obsahujú viacročné záväzky zmluvných strán ERF finančne prispievať do pokladnice ERF. V nariadení o rozpočtových pravidlách pre 11. ERF sa stanovujú pravidelné príspevky, ktoré majú zmluvné strany ERF uhrádzať do pokladnice ERF na základe vopred stanovených finančných záväzkov. Výzvy na úhradu pravidelných príspevkov sa uskutočňujú na základe technických rozhodnutí Rady, ktoré zohľadňujú plnenie vopred dohodnutých finančných záväzkov.

               Niektoré časti dôvodovej správy sa preto nevzťahujú na výzvy týkajúce sa pravidelných príspevkov, akou je táto.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  V súlade s článkom 19 ods. 3 nariadenia o rozpočtových pravidlách pre 11. ERF musí Rada o tomto návrhu rozhodnúť najneskôr do 21 kalendárnych dní po tom, čo Európska komisia, ktorá koná v menej Európskej únie, predloží tento návrh.

               2022/0180 (NLE)

               Návrh

               ROZHODNUTIE RADY

               o finančných príspevkoch, ktoré majú zmluvné strany Európskeho rozvojového fondu uhradiť, vrátane druhej splátky na rok 2022

               RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na Vnútornú dohodu medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie
                  7
               , a najmä na jej článok 7 ods. 2 v spojení s jej článkom 14 ods. 3,

               so zreteľom na nariadenie Rady (EÚ) 2018/1877
                  8
                z 26. novembra 2018 o rozpočtových pravidlách, ktoré sa vzťahujú na 11. Európsky rozvojový fond, a o zrušení nariadenia (EÚ) 2015/323
                  9
               , a najmä na jeho článok 19 ods. 3,

               so zreteľom na návrh Európskej komisie,

               keďže:

               (1)V súlade s postupom stanoveným v článkoch 19 až 22 nariadenia Rady (EÚ) 2018/1877 má Európska komisia do 15. júna 2022 predložiť návrh, v ktorom spresní výšku druhej splátky príspevku na rok 2022 a upravenú výšku ročného príspevku na rok 2022 v prípade, že táto suma neodráža skutočné potreby.

               (2)V súlade s článkom 46 nariadenia (EÚ) 2018/1877 má Európska investičná banka (ďalej len „EIB“) Komisii zaslať svoje aktualizované odhady záväzkov a platieb týkajúce sa nástrojov, ktoré spravuje.

               (3)Podľa článku 20 ods. 1 nariadenia (EÚ) 2018/1877 sa v rámci výziev na úhradu príspevkov najskôr využijú sumy stanovené pre predchádzajúce Európske rozvojové fondy (ďalej len „ERF“). Mala by sa preto uskutočniť výzva na poskytnutie finančných príspevkov podľa nariadenia (EÚ) 2018/1877 pre EIB a Komisiu.

               (4)V zmysle článku 152 Dohody o vystúpení Spojeného kráľovstva Veľkej Británie a Severného Írska z Európskej únie a Európskeho spoločenstva pre atómovú energiu (ďalej len „dohoda o vystúpení“) má Spojené kráľovstvo Veľkej Británie a Severného Írska (ďalej len „Spojené kráľovstvo“) zostať zmluvnou stranou ERF až do uzavretia 11. ERF a všetkých predchádzajúcich neuzavretých ERF. Podľa článku 153 dohody o vystúpení sa však podiel Spojeného kráľovstva na finančných prostriedkoch, ktorých viazanosť sa zrušila či už v rámci projektov 11. ERF, ak bola viazanosť týchto finančných prostriedkov zrušená po 31. decembri 2020, alebo v rámci predchádzajúcich ERF, nemá opätovne použiť.

               (5)V rozhodnutí Rady (EÚ) 2021/1941
                  10
                sa stanovuje ročná suma príspevkov, ktoré majú uhradiť zmluvné strany ERF na rok 2022, a to vo výške 2 500 000 000 EUR
                  11
                pre Európsku komisiu a vo výške 300 000 000 EUR pre Európsku investičnú banku.

               (6)V záujme rýchleho uplatňovania opatrení stanovených v tomto rozhodnutí by toto rozhodnutie malo nadobudnúť účinnosť dňom jeho uverejnenia v Úradnom vestníku Európskej únie,

               PRIJALA TOTO ROZHODNUTIE:

               Článok 1

               Jednotlivé príspevky do Európskeho rozvojového fondu uhrádzajú zmluvné strany Európskeho rozvojového fondu Európskej komisii a Európskej investičnej banke ako druhú splátku na rok 2022 v súlade s prílohou.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

               V Bruseli

                     Za Radu

                     predseda

                     (1)

                        Ú. v. ES L 317, 15.12.2000, s. 3.

                     (2)

                        Ú. v. EÚ L 420, 14.12.2020, s. 32.

                     (3)

                        Ú. v. EÚ L 1, 3.1.2020, s. 3.

                     (4)

                        Ú. v. EÚ L 437, 28.12.2020, s. 188 – 191.

                     (5)

                        Ú. v. EÚ L 210, 6.8.2013, s. 1.

                     (6)

                        Ú. v. EÚ L 307, 3.12.2018, s. 1 – 21.

                     (7)

                        Ú. v. EÚ L 210, 6.8.2013, s. 1.

                     (8)

                        Nariadenie Rady (EÚ) 2018/1877 z 26. novembra 2018 o rozpočtových pravidlách, ktoré sa vzťahujú na 11. Európsky rozvojový fond, a o zrušení nariadenia (EÚ) 2015/323 (Ú. v. EÚ L 307, 3.12.2018, s. 1).

                     (9)

                        Ú. v. EÚ L 58, 3.3.2015, s. 17 – 38.

                     (10)

                        Rozhodnutie Rady (EÚ) 2021/1941 z 9. novembra 2021 o finančných príspevkoch, ktoré majú zmluvné strany Európskeho rozvojového fondu uhradiť na financovanie tohto fondu, vrátane stropu na rok 2023, ročnej sumy na rok 2022, sumy prvej splátky na rok 2022 a orientačnej a nezáväznej prognózy očakávaných ročných súm príspevkov na roky 2024 a 2025 (Ú. v. EÚ L 396, 10.11.2021, s. 61).

                     (11)

                        Nariadenie Rady (EÚ) 2018/1877 z 26. novembra 2018 o rozpočtových pravidlách, ktoré sa vzťahujú na 11. Európsky rozvojový fond, a o zrušení nariadenia (EÚ) 2015/323 (Ú. v. EÚ L 307, 3.12.2018, s. 1), článok 20 ods. 5: „Ak sa na účet uvedený v odseku 3 tohto článku vzťahuje záporný úrok, dotknutý členský štát najneskôr k dátumu úhrady každej splátky uvedenej v článku 19 pripíše na účet sumu zodpovedajúcu sume takéhoto záporného úroku uplatňovaného do prvého dňa mesiaca predchádzajúceho úhrade splátky.“

    ---documentbreak---

               EURÓPSKA KOMISIA
            V Bruseli9. 6. 2022
            COM(2022) 265 final

            PRÍLOHA
            k návrhu
            ROZHODNUTIA RADY
            o finančných príspevkoch, ktoré majú zmluvné strany Európskeho rozvojového fondu uhradiť, vrátane druhej splátky na rok 2022

               PRÍLOHA

                        ČLENSKÉ ŠTÁTY A SPOJENÉ KRÁĽOVSTVO

                        Kľúč pre 11. ERF (v %)

                        2. splátka na rok 2022 (EUR)

                        Spolu

                        Komisia

                        EIB

                        11. ERF

                        11. ERF

                        BELGICKO

                        3,24927

                        25 994 160,00

                        3 249 270,00

                        29 243 430,00

                        BULHARSKO

                        0,21853

                        1 748 240,00

                        218 530,00

                        1 966 770,00

                        ČESKO

                        0,79745

                        6 379 600,00

                        797 450,00

                        7 177 050,00

                        DÁNSKO

                        1,98045

                        15 843 600,00

                        1 980 450,00

                        17 824 050,00

                        NEMECKO

                        20,57980

                        164 638 400,00

                        20 579 800,00

                        185 218 200,00

                        ESTÓNSKO

                        0,08635

                        690 800,00

                        86 350,00

                        777 150,00

                        ÍRSKO

                        0,94006

                        7 520 480,00

                        940 060,00

                        8 460 540,00

                        GRÉCKO

                        1,50735

                        12 058 800,00

                        1 507 350,00

                        13 566 150,00

                        ŠPANIELSKO

                        7,93248

                        63 459 840,00

                        7 932 480,00

                        71 392 320,00

                        FRANCÚZSKO

                        17,81269

                        142 501 520,00

                        17 812 690,00

                        160 314 210,00

                        CHORVÁTSKO

                        0,22518

                        1 801 440,00

                        225 180,00

                        2 026 620,00

                        TALIANSKO

                        12,53009

                        100 240 720,00

                        12 530 090,00

                        112 770 810,00

                        CYPRUS

                        0,11162

                        892 960,00

                        111 620,00

                        1 004 580,00

                        LOTYŠSKO

                        0,11612

                        928 960,00

                        116 120,00

                        1 045 080,00

                        LITVA

                        0,18077

                        1 446 160,00

                        180 770,00

                        1 626 930,00

                        LUXEMBURSKO

                        0,25509

                        2 040 720,00

                        255 090,00

                        2 295 810,00

                        MAĎARSKO

                        0,61456

                        4 916 480,00

                        614 560,00

                        5 531 040,00

                        MALTA

                        0,03801

                        304 080,00

                        38 010,00

                        342 090,00

                        HOLANDSKO

                        4,77678

                        38 214 240,00

                        4 776 780,00

                        42 991 020,00

                        RAKÚSKO

                        2,39757

                        19 180 560,00

                        2 397 570,00

                        21 578 130,00

                        POĽSKO

                        2,00734

                        16 058 720,00

                        2 007 340,00

                        18 066 060,00

                        PORTUGALSKO

                        1,19679

                        9 574 320,00

                        1 196 790,00

                        10 771 110,00

                        RUMUNSKO

                        0,71815

                        5 745 200,00

                        718 150,00

                        6 463 350,00

                        SLOVINSKO

                        0,22452

                        1 796 160,00

                        224 520,00

                        2 020 680,00

                        SLOVENSKO

                        0,37616

                        3 009 280,00

                        376 160,00

                        3 385 440,00

                        FÍNSKO

                        1,50909

                        12 072 720,00

                        1 509 090,00

                        13 581 810,00

                        ŠVÉDSKO

                        2,93911

                        23 512 880,00

                        2 939 110,00

                        26 451 990,00

                        SPOJENÉ KRÁĽOVSTVO

                        14,67862

                        117 428 960,00

                        14 678 620,00

                        132 107 580,00

                        EÚ27 A SPOJENÉ KRÁĽOVSTVO SPOLU

                        100,00

                        800 000 000,00

                        100 000 000,00

                        900 000 000,00